Sveitarfélögum þar sem íbúar eru færri en hundrað, fækkar um tvö eftir sameiningarkosningar á laugardag. Samrekstur er þegar mikill og fólk á líklega ekki eftir að finna mikið fyrir breytingum.
Sameining var samþykkt í tvennum kosningum þar sem annars vegar var kosið um sameiningu Langanesbyggðar og Svalbarðshrepps og Helgafellssveitar og Stykkishólmsbæjar hins vegar. Helgafellssveit og Svalbarðshreppur eru með fámennari sveitarfélögum landsins. Í Helgafellssveit búa 79 manns en 94 í Svalbarðshreppi. Við sameininguna verður til nýtt 600 manna sveitarfélag á Norðurlandi eystra og 1250 manna fyrir vestan.
Sameining var samþykkt með talsverðum meirihluta í báðum sveitarfélögum fyrir norðan, eða yfir sjötíu prósent.
Þorsteinn Ægir Egilsson, formaður sameiningarnefndar Langanesbyggðar og Svalbarðshrepps, segir niðurstöðurnar ekki hafa komið á óvart.
Þessi tvö sveitarfélög hafa átt í áratuga samvinnu og mikill samrekstur hér á milli þannig að ég held að íbúar muni ekki finna mikið fyrir þessari breytingu. Einna helst þá bara nafnið á nýju sveitarfélagi, ætli það verði ekki næsta mál hjá íbúum, hvað á barnið að heita?
Næsta mál á dagskrá hjá kjörnum fulltrúum er hins vegar að setja saman undirbúningsnefnd fyrir formlega sameiningu.
Kosningin fyrir vestan var enn meira afgerandi þar sem kjósendur Stykkishólmsbæjar samþykktu sameiningu með yfir níutíu og tveimur prósentum atkvæða en sjötíu og níu prósent kjósenda Helgafellssveitar kusu með sameiningu.
Guðmundur Helgi Hjartarson, sveitarstjórnarfulltrúi í Helgafellssveit, segir úrslitin alls ekki hafa komið á óvart.
Það eru margir sem hafa litið í rauninni á þetta sem bara eitt og sama sveitarfélagið. Við sækjum alla þjónustu þangað og höfum rekið saman skóla í tugi ára. Þannig að þetta var nú bara svona fyrirliggjandi.
